Vryburger: Walker loop vry; kwarantyn vir Van Rijn | Netwerk24
Deur Vryburger 28 Mei 2020 05:01
Terwyl die land vandag 'n entjie nader aan vlak 3 is, bly jou entjies nog baie ver in die verskiet nadat min. Idiamini-Zuma weer haar voet neergesit het en die fascistiese tabakverbod op pres. Cyril Ramaphosa en die res van ons afgedwing het. So, teen Maandag kan Johnnie Walker vry rondloop, en Rembrandt van Rijn moet nog in kwarantyn bly.
Behoede jou maar as jy met 'n pakkie dertig in jou gatsak betrap word, want volgens grootpoot Bheki Cele is dit tjoekie toe met jou as jy nie 'n strokie het om te wys waar jou skywe vandaan kom nie. Wat Vryburger net laat wonder wie dit alles gaan afdwing – die te stigte Brixton-moord-en-rook dalk?
Mkhize se dop-fop
Intussen het die Wes-Kaap se wynliefhebbers kollektief asem opgehou dat Idiamini-Zuma uit suur druiwe dalk die alkoholverbod in Kaapstad gaan voortsit. 'n Vrees wat baie gedink het bewaarheid is toe gesondheidsminister Zweli Mkhize op 'n aanlyn sitting van die Nasionale Raad van Provinsies gesê het brandpunt-distrikte kan dalk Maandag op vlak 4 gehou word. Maar teen gister swaai die departement van gesondheid weer om en sê die hele land sal na vlak 3 skuif – dis net maar 'n ou skyfie wat in Mkhize se voorlegging ingesluit was.
Nou wag Vryburger met ingehoue asem dat daai oorparate Cele sy kollega Mkhize in hegtenis neem vir die verspreiding van fopnuus . . .
Kerk ná die lang inperk
Vandeesweek laat onse Cyril ook weet al mag jy nog nie nou al skywe en drank koop nie, kan jy maar weer kerk toe gaan, solank daar minder as 50 mense op 'n slag is.
Te midde van die verbod op hare sny, vermoed Vryburger daar gaan baie gemeentelede opdaag met erg Ou Testamentiese baarde en haarstyle. 'n Simson hier, 'n Absalom daar en dalk 'n dominee of twee wat self lyk soos Moses wat pas van die berg af gekom het met die Tien Gebooie . . .